Issa li waslet f'nofs il-mandat tagħha, illum il-Kummissjoni Ewropea ppubblikat ir-reviżjoni ta' nofs it-terminu tal-Istrateġija tas-Suq Uniku Diġitali tagħha. Ir-reviżjoni tieħu kont tal-progress li sar, tappella lill-koleġiżlaturi biex jaġixxu malajr dwar il-proposti kollha diġà ppreżentati, u tiddeskrivi azzjonijiet ulterjuri għall-pjattaformi online, għall-ekonomija tad-dejta u għaċ-ċibersigurtà. Minn Mejju 2015, il-Kummissjoni Ewropea ressqet 35 proposta leġiżlattiva u inizjattiva ta' politika kif tħabbar fl-Istrateġija tagħha tas-Suq Uniku Diġitali. L-attenzjoni issa tinsab fuq li jintlaħaq ftehim politiku mal-Parlament Ewropew u mal-Kunsill dwar il-proposti kollha, speċjalment dwar ir-regoli aġġornati tal-UE dwar it-telekomunikazzjoni li se jixprunaw l-investimenti f'netwerks b'veloċità għolja u ta' kwalità, u li huma kritiċi għall-mobilizzazzjoni sħiħa tal-ekonomija u tas-soċjetà diġitali. Fil-komunikazzjoni tar-reviżjoni ta' nofs it-terminu tal-lum, il-Kummissjoni identifikat tliet oqsma ewlenin fejn hija meħtieġa azzjoni ulterjuri tal-UE: (1) l-iżvilupp sal-potenzjal massimu tagħha tal-Ekonomija tad-Dejta Ewropea, (2) il-protezzjoni tal-assi tal-Ewropa billi jiġu indirizzati l-isfidi taċ-ċibersigurtà, u (3) il-promozzjoni ta' pjattaformi online bħala atturi responsabbli ta' ekosistema ġusta tal-internet. Andrus Ansip, il-Viċi President għas-Suq Uniku Diġitali qal: “Il-Kummissjoni żammet il-wegħda tagħha u ppreżentat l-inizjattivi ewlenin kollha biex jinbena Suq Uniku Diġitali. Issa, jeħtieġ li l-Parlament Ewropew u l-Istati Membri jadottaw dawn il-proposti malajr kemm jista' jkun, sabiex fl-Ewropa jaqbdu l-impjiegi ġodda, in-negozju u l-innovazzjoni. Issa li għaddew sentejn, aħna nipproponu li naġġornaw l-istrateġija tagħna biex din tirrifletti sfidi ġodda u teknoloġiji ġodda. Għandna bżonn infrastruttura ċibersigura fil-partijiet kollha tal-UE sabiex kulħadd – kullimkien – ikun jista' jgawdi mill-konnettività b'veloċità għolja b'mod sigur. Diġà qbilna dwar regoli tal-UE b'saħħithom għall-protezzjoni tad-dejta personali; issa jeħtieġ li niżguraw li d-dejta mhux personali tkun tista' tiċċirkola b'mod ħieles sabiex jiġi ffaċilitat l-użu ta' karozzi konnessi u ta' servizzi tas-saħħa elettronika. Għandna bżonn informatika ta' prestazzjoni għolja flimkien ma' forza tax-xogħol b'ħiliet diġitali biex nagħmlu l-aħjar użu mill-ekonomija tad-dejta. Dawn l-oqsma kollha huma essenzjali għall-futur diġitali tal-Ewropa.” Skont studju ġdid tal-Ewrobarometru li wkoll ġie ppubblikat illum, żewġ terzi tal-Ewropej jaħsbu li l-użu tal-aktar teknoloġiji diġitali reċenti għandu impatt pożittiv fuq is-soċjetà, fuq l-ekonomija u fuq ħajjithom stess. Il-maġġoranza ta' dawk li wieġbu jistennew li l-UE, l-Istati Membri u l-kumpaniji jieħdu azzjoni biex jindirizzaw il-kwistjonijiet li tqajjem id-diġitalizzazzjoni (bħalma huma l-impatt fuq l-impjiegi u l-ħtieġa ta' ħiliet diġitali aħjar). Ir-Reviżjoni tal-lum tfassal it-triq 'il quddiem fi tliet oqsma ewlenin: Barra minn hekk, il-Kummissjoni tindirizza l-ħtieġa għal aktar investiment f'infrastruttura diġitali u f'teknoloġiji f'oqsma bħall-komputazzjoni ta' prestazzjoni għolja, fejn l-investiment jeħtieġ li jmur ferm lil hinn mill-kapaċità tal-Istati Membri individwali. Sfond: Is-Suq Uniku Diġitali huwa prijorità ewlenija tal-Kummissjoni Juncker. Suq Uniku Diġitali kompletament funzjonali jista' jikkontribwixxi EUR 415 biljun fis-sena għall-ekonomija tagħna u joħloq mijiet ta' eluf ta' impjiegi ġodda. Sentejn wara li nbeda, l-UE aġixxiet malajr biex jintlaħqu ftehimiet importanti dwar it-tmiem tat-tariffi tar-roaming fil-15 ta' Ġunju 2017 għall-vjaġġaturi kollha fl-UE, dwar il-portabilità tal-kontenut li mill-bidu tal-2018 se tippermetti l-Ewropej biex jivvjaġġaw bil-films, bil-mużika, bil-logħob vidjo jew bil-kotba elettroniċi li jkunu abbonaw għalihom id-dar jew il-ftehim dwar ir-rilaxx tal-banda ta' 700 MHz għall-iżvilupp tal-5G u ta' servizzi ġodda online. Dwar il-proposti li fadal, l-eżitu finali issa jiġi nnegozjat fil-Parlament Ewropew u fil-Kunsill. Għal iktar informazzjoni: Komunikazzjoni A Connected Digital Single Market for All Tabella li tagħti ħarsa ġenerali dwar il-proposti li saru skont l-istrateġija tas-Suq Uniku Diġitali Mistoqsijiet u Tweġibiet dwar ir-reviżjoni ta' nofs it-terminu tal-istrateġija tas-Suq Uniku Diġitali Skeda informattiva: ħarsa ġenerali lejn il-progress fl-istrateġija tas-Suq Uniku Diġitali Silta ta' stejjer ta' suċċess diġitali marbuta mal-impjiegi, mal-impjegabbiltà, mat-taħriġ, u ma' kwistjonijiet soċjali L-Ewrobarometru, Attitudes towards the impact of digitisation and automation on daily life Study on skillsacross sectors Ir-Rapport dwar il-Progress Diġitali tal-Ewropa inklużi r-rapporti tat-telekomunikazzjonijiet tal-pajjiżi aġġornati u l-iskedi tal-pajjiżi aġġornati @Ansip_EU @DSMeu #DigitalSingleMarket